New York-ontploffing was ‘poging tot terreur’Polisiebeamptes staan by die ingang van ŉ ondergrondse treintonnel by Port Authority in New York (11 Desember 2017). Foto: AP Photo/Andres Kudacki Bill de Blasio, burgemeester van die stad New York in die VSA, het Maandag se ontploffing naby een van die besigste pendelaarspunte in dié stad as “ŉ poging tot ŉ terreuraanval” beskryf. ŉ 27-jarige Bangladesjiese man is in hegtenis geneem nadat ŉ tuisgemaakte pypbom wat aan sy lyf vasgemaak was gedeeltelik ontplof het in een van die ondergrondse gange by Port Authority op die hoek van 42ste Straat en 8ste Laan in Manhattan. Die voorval het gedurende spitstyd gebeur waar meer as 200 000 mense daagliks deur die Times Square-stasie beweeg. Akayed Ullah is na ŉ hospitaal geneem nadat hy brandwonde tydens die ontploffing opgedoen het. Die ploftoestel was met Velcro en kabelbinders aan sy lyf vasgemaak. Owerhede het gesê die pypbom het nie volledig ontplof nie. Dit is nie duidelik of die ontploffing bedoel was om ŉ selfmoordbomaanval te wees nie. Die ontploffing het teen 07:00 (plaaslike tyd) in die ondergrondse gang tussen twee treinstasies plaasgevind. Pendelaars het paniekbevange na die uitgange gehardloop en owerhede het vinnig treinroetes opgeskort en strate in die omgewing afgesper. Drie mense, insluitend ŉ polisiebeamptes, het geringe beserings opgedoen. Die aanval kom net ses weke nadat Sayfullo Saipov, ŉ Oezbekistanse man, met ŉ bakkie in ŉ skare mense op ŉ fietspaadjie, ook in Manhattan, ingeploeg het. Agt mense het in die voorval gesterf. Die Islamitiese Staat (Isis) het later verantwoordelikheid vir die aanval aanvaar. James O’Neill, New York se polisiekommissaris. (11 Desember 2017). Foto: AP Photo/Mark Lennihan In September 2016 is 31 mense beseer toe ŉ tuisgemaakte bom in die Chelsea-woonbuurt in New York ontplof het. Andrew Cuomo, New York se goewerneur, het tydens ŉ mediakonferensie gesê Maandag se aanval was “op ŉ amateur vlak”. Hy het aan CNN gesê die bom het moontlik nie volledig ontplof nie wat die skade geminimaliseer het. “Laat ons dit duidelik stel, as inwoners van New York draai ons lewens om die treine,” het De Blasio op die mediakonferensie gesê. “En laat ons dit ook duidelik stel, hierdie was ŉ poging tot ŉ terreuraanval.” Pres. Donald Trump het in ŉ verklaring gesê die aanval onderstreep net weer die behoefte vir immigrasiehervorming in die VSA. “Ons moet aandag gee aan ons laks immigrasiestelsel wat heeltemal te veel gevaarlike mense, wat nie voldoende gekeur is nie, in ons land toelaat,” het hy gesê. Trump het ook die visum-program gekritiseer wat Ullah in 2011 toegang tot die VSA gegee het omdat hy familielede gehad het wat reeds in die land is en gesê sulke familie-visums is “in stryd met nasionale veiligheid”. Owerhede het nie onmiddellik kommentaar gelewer oor Ullah se motief vir die aanval nie. Op ŉ vraag of Ullah enige verbintenisse met Isis het, het James O’Neill, New York se polisiekommissaris, geantwoord: “Hy het verklarings gemaak, maar ons gaan nie nou dadelik daaroor praat nie.”